LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 167**

**2021. gada 17. februārī**

Atklāta sēde, sākas plkst. 10.00, beidzas plkst. 11.50

Videokonferences formātā

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Jānis Ādamsons, Raimonds Bergmanis, Ivans Klementjevs, Ainars Latkovskis, Vita Anda Tērauda, Atis Zakatistovs**

**komisijas darbinieki**: vecākā konsultante Ieva Barvika, konsultanti Kristiāna Stūre, Inese Silabriede, Egita Kalniņa, Māris Veinalds, tehniskā sekretāre Brenda Veiskate

**uzaicinātās personas:**

* **Ministru prezidenta parlamentārā sekretāre Evika Siliņa;**
* Krīzes vadības padomes sekretariāta vadītāja p.i. **Kaspars Druvaskalns**;
* Valsts ugunsdzēsības un glābšanas dienesta priekšnieka vietnieks **Mārtiņš Baltmanis;**
* Valsts kancelejas direktors **Jānis Citskovskis**;
* Ārlietu ministrijas parlamentārā sekretāre **Zanda Kalniņa-Lukaševica;**
* Ārlietu ministrijas Konsulārā departamenta direktore **Guna Japiņa;**
* Iekšlietu ministrijas parlamentārā sekretāre **Signe Bole**;
* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**;
* Veselības ministrijas Vides veselības nodaļas vadītāja **Jana Feldmane**;
* Veselība ministrijas Veselības aprūpes departamenta direktore **Antra Valdmane**;
* Slimību profilakses un kontroles centra Infekciju slimību riska analīzes un profilakses departamenta direktors **Jurijs Perevoščikovs**;
* Izglītības un zinātnes ministrijas valsts sekretāra vietnieks Sporta departamenta direktors **Edgars Severs**;
* Izglītības kvalitātes valsts dienesta Uzraudzības departamenta direktors **Juris Zīvarts**;
* Izglītības un zinātnes ministrijas Juridiskā un nekustamo īpašumu departamenta direktora vietniece **Daiga Dambīte**;
* Latvijas Republikas tiesībsarga vietniece **Ineta Piļāne**;
* Satiksmes ministrijas valsts sekretāra vietnieks **Dins Merirands**;
* Aizsardzības ministrijas valsts sekretārs **Jānis Garisons**;
* Ekonomikas ministrijas parlamentārais sekretārs **Jurģis Miezainis**;
* Ekonomikas ministrijas valsts sekretāra vietniece **Zaiga Liepiņa**;
* Finanšu ministrijas valsts sekretāra vietniece nodokļu administrēšanas un ēnu ekonomikas ierobežošanas jautājumos **Jana Salmiņa**;
* Finanšu ministrijas Budžeta departamenta direktore **Taisa Trubača**;
* Valsts ieņēmumu dienesta Stratēģiskās vadības lietu un sabiedrisko attiecību pārvaldes direktore **Valda Rotberga**;
* Tieslietu ministrijas valsts sekretāra vietniece tiesību politikas jautājumos **Laila Medina**;
* Tieslietu ministrijas Valststiesību departamenta direktore **Sanita Armagana**;
* Vides aizsardzības un reģionālās attīstības ministrijas Juridiskās nodaļas juriste **Agita Drozde**;
* Labklājības ministrijas Sociālo pakalpojumu departamenta direktors **Aldis Dūdiņš**;
* Valsts ieņēmumu dienesta Stratēģiskās vadības lietu un sabiedrisko attiecību pārvaldes direktore **Valda Rotberga**;
* Kultūras ministrijas valsts sekretāra vietnieks kultūrpolitikas jautājumos **Uldis Zariņš**;
* Latvijas Izglītības un zinātnes darbinieku arodbiedrības eksperte sociāli ekonomiskajos jautājumos **Anda Grīnfelde**;
* Latvijas Izglītības un zinātnes darbinieku arodbiedrības priekšsēdētājas vietniece **Irina Avdejeva**;
* Latvijas Pašvaldību savienības padomnieks tautsaimniecības jautājumos **Aino Salmiņš**;
* Saeimas Juridiskā biroja vecākā juridiskā padomniece **Līvija Millere**;

**Sēdi vada:** komisijaspriekšsēdētājs J.Rancāns

**Protokolē:** K.Stūre

Darba kārtība:

1. Aktuālā situācija ar Covid-19 izplatību saistītā valsts apdraudējuma pārvarēšanā.

2. Ministru kabineta 2021. gada 11. februāra rīkojums Nr.82 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.

3 .Ministru kabineta 2021. gada 16. februāra rīkojums Nr.94 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.

4. Dažādi.

**J.Rancāns** atklāj komisijas sēdi un veic deputātu klātbūtnes pārbaudi.

*Sēdē piedalās deputāti J.Rancāns, A.Blumbergs, E.Šnore, J.Ādamsons, R.Bergmanis, I.Klementjevs, A.Latkovskis, V.A.Tērauda. A.Zakatistovs pieslēdzas sēdes laikā.*

**J.Rancāns** iepazīstina ar sēdes darba kārtību. Dod vārdu Ministru prezidenta parlamentārajai sekretārei E.Siliņai aktuālās situācijas izklāstam un Ministru kabineta 2021. gada 11. februāra rīkojuma Nr.82 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu”” prezentēšanai.

**E.Siliņa** informē, ka no 16. februāra valdības sēdes par krīzes vadības jautājumiem un Covid-19 jautājumiem ir atklātas. Vakar valdība vienojās par vairākiem ilgtermiņa risinājumiem – mērķtiecīgu plašu testēšanu un skrīningu, informē par palielināto skrīningu. Tas dotu objektīvu informāciju par saslimstības gadījumiem un dinamiku. Informē par testēšanas jaudu kāpināšanas iespējām. Tāpat tika nolemts, ka prioritāri vakcinējamo personu grupās varēs iekļaut nozaru būtiskos darbiniekus tikai ar atsevišķu valdības lēmumu. Pirmsskolas, sociālo skolu pedagogi un citi izglītībā strādājošie klātienē būs augstākas prioritātes grupās līdzās senioriem, kuriem ir 60 un vairāk gadu. Vienojās, ka paralēli notiek vakcinācija, pie pietiekoša vakcīnu skaita grupas mijās paralēli. Vēl vakar tika pieņemts valdības lēmums atbalstīt ģimenes ar bērniem, izmaksāt vienreizēju pabalstu piecsimt eiro apmērā par katru bērnu, izmaksas veiks Valsts sociālās apdrošināšanas aģentūra laikā līdz 31. martam – paskaidro izmaksāšanas principu. Lai novados ar zemu Covid-19 izplatības līmeni sāktu ļaut mācības sākt klātienē 1.-4. klašu skolēniem, valdība konceptuāli atbalstīja reģionālo pieeju, iezīmē šo pieeju. Par drošu skaistumkopšanas pakalpojumu konceptu bija plānots diskutēt, taču par to, kā skaistumkopšanas pakalpojumus pakāpeniski atjaunot, valdība lems rīt. Saistībā ar Ministru kabineta rīkojumiem, norāda, ka šobrīd ir jau divi rīkojumi.

*J.Rancāns un E.Siliņa vienojas, ka šobrīd tiek prezentēts tas rīkojums, kurš ir saņemts komisijā un tiks prezentēts rīt Saeimā, otrs rīkojums vēl nav ienācis Saeimā.*

**E.Siliņa** informē par Ministru kabineta 2021. gada 11. februāra rīkojumu Nr.82 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””. Tika nolemts, ka Iekšlietu ministrijas iestāžu amatpersonu ar speciālajām dienesta pakāpēm un kandidātu uz šo amatu fiziskās sagatavotības pārbaudes var notikt iekštelpā, kur ne vairāk kā piecas personas pulcējas, ievērojot visas drošības prasības. Otrs – ka sociālās aprūpes centros varēs testēt darbiniekus ar SARS-CoV-2 antigēnu noteikšanas testu. Covid-19 diagnostika nav jāveic tiem darbiniekiem, kas var apliecināt, ka pārslimojuši Covid-19, ir atveseļojušies un šobrīd nerada risku apkārtējiem. Vēl rīkojumā regulējums par personām, kas tranzītā šķērso Latvijas Republikas robežu, ka viņiem divpadsmit stundu laikā no apliecinājuma anketas iesniegšanas Covidpass.lv jāiesniedz informācija, izņemot tos, kas ir starptautisko pasažieru pārvadājumu pasažieri, kuri tranzītā šķērso teritoriju četrdesmit astoņu stundu laikā, transporta pārvadājumu pakalpojumu sniedzēju darbinieki, kravas tehnisko reisu apkalpes locekļi, kuriem Latvijas Republika tranzītā jāšķērso septiņdesmit divu stundu laikā, kuģu un gaisa kuģu apkalpes locekļi, gaisa kuģu pasažieri, kuri šķērso Latviju tranzītā, ja viņi uzturas Latvijā ne vairāk, kā divdesmit četras stundas.

**K.Druvaskalns** informē, ka papildus šobrīd nekas nav piebilstams, gatavs atbildēt uz jautājumiem.

**M.Baltmanim** nav papildus nekas piebilstams, lūdz atbalstīt Ministru kabineta rīkojumu.

**A.Valdmane** informē, ka šobrīd veselības aprūpes iestādēs ir relatīvs miers, informē par vidējo gultu noslogojumu slimnīcās. Pārrunājot ar nozares speciālistiem, šobrīd ir mazliet atturīgi, lai samazinātu gultu fondu vai pārprofilētu, vēl nedēļu gaidīs no slimnīcām priekšlikumus par tālāko rīcību. Iespējams, ka pie labākiem apstākļiem mēs varētu atgriezties pie kādu plānveida pakalpojumu atjaunošanas tieši slimnīcās. Informē, ka slimnīcās atgriežas tie pacienti, kam bijusi vidēji smaga gaita, kas pārslimojuši Covid-19 infekciju, ar komplikācijām. Lielākā vairumā – elpošanas nepietiekamība, plaušu bojājumi, kardioloģijas, nieru problēmas.

**J.Perevoščikovs** prezentē aktuālos datus Covid-19 izplatībā – kā attīstījies pa dienām Covid-19 gadījumu skaits, kāda ir Covid-19 gadījumu skaita dinamika procentuāli pa nedēļām, Covid-19 testu skaits un unikālo pozitīvo testu īpatsvars pa nedēļām, 7 dienu kumulatīvais Covid-19 gadījumu skaits un 7 dienu kumulatīvais testu skaits pa dienām uz 15.02.2021., 7 un 14 dienu kumulatīvais stacionēto Covid-19 pacientu skaits, Covid-19 pacientu skaits stacionāros, 7 un 14 dienu Covid-19 kumulatīvais gadījumu skaits uz simts tūkstošiem iedzīvotāju uz 16.02.2021., Covid-19 infekcijas reproduktivitātes koeficients pa dienām Latvijā uz 14.02.2021., 14 dienu kumulatīvais Covid-19 gadījumu skaits uz simts tūkstošiem iedzīvotāju reģionos, pilsētās un novados, 14 dienu kumulatīvais Covid-19 gadījumu skaits uz simts tūkstošiem iedzīvotāju 2021. gada 4.-5. nedēļā un vidējais nedēļas testu skaits uz simts tūkstošiem iedzīvotāju 2021. gada 4.-5. nedēļā Latvijas novados un Latvijas pilsētās, Covid-19 gadījumu skaits uz simts tūkstošiem iedzīvotāju dažādās vecuma grupās pa nedēļām un pa dienām, 2021. gada 4.-5. nedēļā reģistrēto Covid-19 pacientu inficēšanās vietas/apstākļi, Covid-19 gadījumu skaits sociālās aprūpes centros, ārstniecības iestādēs un citur, ar sociālās aprūpes centriem un ārstniecības iestādēm saistīto Covid-19 gadījumu skaita īpatsvars procentuāli, ievesto Covid-19 gadījumu skaits 2021. gada 6. nedēļā. Prezentē, kāda ir akūtu augšējo elpceļu infekciju intensitāte atsevišķās vecuma grupās 2019.-2020. un 2020.-2021. gada sezonā – arī par šo turpinās monitorings, pirmsskolas izglītības iestāžu apmeklējums ir zemāks, nekā parasti šajā gada laikā, demonstrē salīdzinājumu, izmeklēto paraugu skaitu t.sk. pozitīvo paraugu skaitu pa nedēļām akūto augšējo elpceļu infekcijām. Iepazīstina, kāda ir epidemioloģiskā situācija Eiropas Savienības un Eiropas Ekonomiskās zonas valstīs 2021. gada 5. nedēļā, 14 dienu kumulatīvais Covid-19 gadījumu skaits uz simts tūkstošiem iedzīvotāju Latvijā un Igaunijā, un Latvijā un Lietuvā, citu valstu piemēri, mirušo Covid-19 pacientu skaita sadalījums pa vecuma grupām 2020. gadā, Covid-19 apstiprināto gadījumu skaits un mirušo īpatsvars pa vecuma grupām 2020. gadā, apstiprināto Covid-19 gadījumu skaits un mirušo skaits Covid-19 dēļ sadalījumā pa nedēļām 2020. gadā, mirstība (nāves gadījumu skaits uz simts tūkstošiem iedzīvotāju) Latvijā 2000.-2020. gadā.

**J.Rancāns** pateicas J.Perevoščikovam par prezentāciju, informatīvo stāstījumu – komisijai uzreiz rodas lielāka skaidrība, kas notiek. Prieks, ka nelielas pozitīvas tendences uz slimības samazinājumu.

**Z.Liepiņa** informē par aktuālo situāciju ekonomikā, komisijai ir pieejami prezentācijas slaidi. Īsi iezīmē galvenos akcentus – uz š.g. 15. februāri reģistrēto bezdarbnieku skaitu, situāciju un tendences būvniecības nozarē, patēriņa cenu, preču un pakalpojumu cenu izmaiņas. Iepazīstina ar tranzīta nozarē notiekošo salīdzinājumā ar iepriekšējo gadu. Ministrijā paralēli ir ieviests drošas tirdzniecības koncepts, šī ir pirmā nedēļa. Strādā arī ar atbalsta jautājumiem, pagarināšanu, pielāgošanu attiecīgām nozarēm, arī ar drošu skaistumkopšanu.

**V.Rotberga** informē par to, kas ir mainījies pa nedēļu saistībā ar izmaksātajiem atbalstiem. Iepazīstina, kādi ir galvenie aktuālie operatīvie dati par situāciju līdz vakardienai – izmaksātie atbalsti – dīkstāves un subsīdijas atbalsti – cik saņemti iesniegumi darba devēju, pašnodarbināto, patentmaksātāju, skaistumkopšanas nozarē un cik izmaksāti atbalsti. Attiecībā uz grantiem apgrozījumu segšanai izmaksātās finanses, kāds ir pieaugums. Profesiju griezums, kas saņēmis dīkstāves un subsīdijas atbalstus. Nozaru griezumā aina tieši tāda pati, iepazīstina, kādi ir pēc darba devēju iesniegumiem izmaksātie dīsktāves un subsīdijas atbalsti pa nozarēm, pašnodarbināto un patentmaksātāju iesniegumi un dīkstāves atbalsti pa nozarēm, kādi ir pieteiktie un piešķirtie granti nodokļu maksātājiem apgrozāmo līdzekļu plūsmas nodrošināšanai pa nozarēm, skaistumkopšanas pārstāvju iesniegumi un izmaksātie dīkstāves atbalsti pēc iesnieguma iesniedzēja tipa, atteikumu iemesli atbalsta piešķiršanai.

**J.Garisons** informē par to, ka maskas skolām ir iepirktas, ir noliktavās, miljons ir izdalītas pa skolām. Tiek noslēgti līgumi par antigēnu testiem, iezīmē, kādi varētu būt piegādes laiki noliktavās. Oksimetriem cerams šodien, rīt noslēgsies procedūra.

**J.Rancāns** informē, ka komisijā ir saņemts arī vakardienas Ministru kabineta rīkojums no Saeimas Prezidija, ir nosūtīts deputātiem, var paspēt šodien izskatīt, rīkojums nav garš. Dod vārdu E.Siliņai īsai prezentācijai. Vaicā, vai deputātiem nav iebildumu, ka šajā sēdē arī vakardienas rīkojumu izskatām.

**I.Klementjevs** norāda, ka vakar atvēra Ministru kabineta mājaslapu, bet neatrada nekādu dokumentu.

**J.Rancāns** vaicā, vai I.Klementjevs piekrīt, ka komisija šobrīd skata arī otru rīkojumu.

*I.Klementjevam nav iebildumu.*

**E.Siliņa** informē, ka rīkojums ir īss. Noskaidros, kāpēc Ministru kabineta mājas lapā I.Klementjevam nav izdevies atrast dokumentu. Sēdes ir publiskas, rīkojumam būtu jābūt bijis pieejamam. Iepazīstina ar rīkojumu, tajā viena no galvenajām lietām ir, ka individuālu augstākās izglītības programmu praktisko daļu, kura nepieciešama profesionālo prasmju vai kvalifikācijas ieguvei 2021. gada pirmajā līdz trešajā ceturksnī un kuru nav iespējams veikt attālināti, tad, ievērojot divu metru distanci un maksimāli novēršot saskarsmi ar citiem izglītojamiem, var konkrētas universitātes, ir nosauktas konkrētas programmas rīkojumā, min piemērus, var veikt mācības klātienē un savu klīnisko praksi rezidentūrā. Šis tika pārrunāts arī komisijā, cerams, ka vismaz daļu tas risina, kas ticis pārspriests. Otrs – par informācijas apmaiņu starp Slimību profilakses un kontroles centru un Valsts ieņēmumu dienestu – par konkrētās personas nodarbinātību, tas saistīts ar noskaidrošanu, kur ir persona saslimusi ar Covid-19, kas tās par iestādēm, lai vieglāk varētu konstatēt kontaktpersonas. K.Druvaskalns ievietojis sēdes sarakstes platformā, kur atrast Ministru kabineta abus rīkojums. Parasti publicē pēc parakstīšanas, lai nebūtu pārpratumu.

**I.Klementjevs** vaicā, vai ir kas runāts par sportošanu, sporta skolām.

**E.Siliņa** atbild, ka par sportu bija arī Saeimas lēmums, ir uzdots Izglītības un zinātnes ministrijai sadarbībā ar Veselības ministriju nākt ar savu piedāvājumu. Lēmumā arī bija norādīts – kad ir droši epidemioloģiskie apstākļi. Meklē risinājumus ar skaistumkopšanu, kas būtu starprisinājums, Ministru kabinets domā arī par šo jautājumu. Konkrētas atbildes šobrīd nav, sports šobrīd ir, kā iepriekš nolemts, ārā, ievērojot drošības prasības, līdz desmit cilvēkiem, ir īpaša prasība par profesionālo sportu, ir konkrētas grupas, kas var trenēties. Iezīmē risinājumu ar skolām, iespējamajiem sporta risinājumiem.

**J.Rancāns** vaicā, vai Finanšu ministrijas vai Valsts ieņēmuma dienesta pārstāvjiem ir kas sakāms par vakardienas rīkojumu.

*V.Rotbergai nav nekas piebilstams.*

**S.Bole** informē, ka E.Siliņa jau par Iekšlietu ministrijas rīkojumā ietvertajiem jautājumiem noziņoja, lūdz atbalstīt rīkojumu, jo tas ir būtiski, lai dienestā varētu pieņemt darbiniekus. Informējot par aktuālo norāda, ka Valsts policija neturpina mājsēdes kontroles, bet naktīs policija strādā un uzrauga pulcēšanās pārkāpumus, stingrāk kontrolē robežšķērsošanu un karantīnas ievērošanas prasības. No 12.februāra vienošanās, ka Valsts robežsardzei nāk sadarbībā Valsts ieņēmumu dienesta Nodokļu un muitas policija, kas palīdzēs veikt uzraudzību, vai Latvijā ieceļojošās personas pilda noteikto pienākumu iesniegt apliecinājuma anketu personu informācijas sistēmā Covidpass.lv. Valsts policija tāpat veic pastiprinātas pārbaudes pierobežā, lidostā, iezīmē pārbaudīto personu skaitu. Iezīmē, cik Valsts policija veikusi publisko vietu un tirdzniecības vietu kontroli.

**L.Medina** informē, ka Tieslietu ministrijai nav nekas papildus piebilstams par rīkojumiem. Par aktuālo situāciju tieslietu sektorā, tā ir pietiekami mierīga, tiesas darbojas, pilda pienākumus likuma ietvaros. Par ieslodzījuma vietām situācija tiek kontrolēta, laba sadarbība ar Veselības ministriju un Slimību profilakses un kontroles centru, katru dienu ir aktuālie ziņojumi.

**A.Dūdiņš** informē par Labklājības ministrijas aktualitātēm. Par rīkojumu pievienojas jau iepriekš minētajam. Papildus informē, ka rīt būs kārtējā lielā sanāksme ar visiem Sociālās aprūpes centriem, iepirkumu uzvarētāju pārstāvis informēs centrus par to, kā norisināsies darbinieku apmācības, lai saprastu, kā ar eksprestestiem pareizi rīkoties. Par slimības izplatību – nedēļas griezumā slimojošo skaits aprūpes centros mazinājies. Aktuāls jautājums par vakcināciju – ir izkristalizējušās divas pašvaldības, ar kurām vislielākās problēmas kontekstā ar viņu sociālās aprūpes centriem, rīt paredzēta ar šo pašvaldību sociālo dienestu vadītājiem sanāksme, kur mēģinās izrunāt visu problemātiku. Vakcinācija brīvprātīga, šajā situācijā veidojas pretruna – ar varu piespiest nevar, var tikai pozitīvi motivēt. Min piemērus, kāpēc sociālās aprūpes centros nevakcinējas. Informē par komunikāciju vakcinēšanas jautājumā – kāda ir situācija, kā vienojas, situācija tiek monitorēta, ir informācija par to, kāda ir situācija katrā sociālās aprūpes centrā.

**G.Japiņa** informē, ka no Ārlietu ministrijas puses papildus komentāru nav.

**J.Rancāns** norāda, ka Satiksmes ministrijas pārstāvis D.Merirands ierakstījis sēdes sarakstes platformā, ka nav nekas piebilstams, Kultūras ministrijas pārstāvis U.Zariņš raksta to pašu.

**A.Drozde** informē, ka no Vides aizsardzības un reģionālās attīstības ministrijas puses nav nekas piebilstams.

**I.Piļāne** informē, ka cilvēki vēršas pie tiesībsarga ar dažādiem jautājumiem par Covid-19. Ir izgaismojušās atsevišķas nepilnības valsts sniegtajos atbalstos sociālekonomisko tiesību jomā. Iezīmē trīs būtiskākos faktorus, par šiem konstatētajiem problēmu aspektiem tiesībsargs vērsīsies gan pie Ministru kabineta, gan Labklājības ministrijā, – nav ievērots vienlīdzības princips minimālā dīkstāves atbalsta apmērā un slimības pabalsta apmēra noteikšanā. Kā zināms, minimālais dīkstāves atbalsts ir piecsimt eiro, mazāka summa nevar būt, bet pabalsts bērna pieskatīšanas gadījumā ir sešdesmit procentu apmērā no personas vidējās iemaksu algas, turklāt nav noteikts pabalsta minimālais apmērs. Tādējādi realitātē var iznākt situācija, ja minimālās algas saņēmējs būs attiecīgais cilvēks, viņš var saņemt aptuveni 250 eiro. Nevienlīdzību saskata – kā vienā gadījumā, tā otrā gadījumā šie cilvēki ir dīkstāvē. Iezīmē situācijas piemēru. Otrais – tiesības uz slimības palīdzības pabalstu ir tikai tiem vecākiem, kuri nevar strādāt attālināti. Nepareiza pēc būtības sistēma, jo attālinātā darba iespēja nedrīkst būt par iemeslu pabalsta atteikumam Trešais – par paredzētajiem atbalsta pasākumiem – dīkstāves atbalsta, bezdarbnieka palīdzības pabalsta, slimības palīdzības pabalsta, vecāku pabalsta – netiek veiktas sociālās apdrošināšanas iemaksas, līdz ar to personām, kuras izmanto šos pasākumus, var zust iespēja saņemt sociālās apdrošināšanas pabalstus nākotnē. Dīkstāves periods būtu izslēdzams no aprēķināšanas. Vēl gribētu no Veselības ministrijas dzirdēt – vai un kā ir domāts veikt vakcinēšanu senioriem, kas dzīvo mājās un kam grūtības nonākt līdz vakcinēšanas punktiem.

**A.Salmiņš** informē, ka Latvijas Pašvaldību savienībai par rīkojumiem iebildumu nav. Divas lietas, kas svarīgas – cer, ka rīt valdība detaļās atstrādās mehānismu par skolu darba atsākšanu mazajās klasēs reģionāli. Otra lieta – bija divas nedēļas atpakaļ saruna ar Vakcinācijas biroju, gaida precīzus scenārijus pašvaldību iesaistei vakcinācijas procesā. Koordinācijas process klibo acīmredzami, tas ir nopietni jāuzlabo.

**J.Zīvarts** norāda, ka, kā presē izskanējis, šobrīd Izglītības un zinātnes ministrija nopietni strādā ar reģionalitātes principu, lai skolās varētu atgriezties. Ļoti cer, ka rīt varētu pieņemt, nostiprināt šo piedāvāto variantu. Lūdz atbalstīt rīkojumus, saistībā ar tajos minēto, ir bijuši daudz lūgumi, lai to virza uz priekšu, sadarbībā ar Veselības ministriju ir panākuši vienošanos, ka tas ir iespējams.

**J.Rancāns** dod vārdu deputātiem jautājumiem.

**J.Ādamsons** vaicā, kāpēc bija jānoslepeno valsts amatpersonu vakcinācija – uzskata, ka sabiedrība to uztver pozitīvi, tikai, kas satrauc sabiedrību – ka nav vakcīnu. Šajā sakarā gribētos dzirdēt skaidru valodu, plānu, kad un cik vakcīnas būs, vai Ministru kabinets plāno iegādāties no Krievijas, Ķīnas, Amerikas papildus. Pauž neizpratni par to, ka brīvdienās vakcinēts viens cilvēks.

**E.Siliņa** norāda, ka to, cik ir konkrētas vakcīnas uzreiz neatradīs, jālūdz Veselības ministrijas kolēģiem, vai varam iedot informāciju par šo vakcīnu apjomu. Lieta ir, ka mums ir pieprasījums konkrētiem piegādātājiem, ir kādas, kas ir piegādātas, ir izvakcinētas, bet ar piegādēm – ir konkrēts skaits pieprasīts, piegādes mēdz kavēties, mēdz paziņot, ka daļēji jau kaut ko ir piegādājuši saistībā ar devu skaitu. Par neiepirkto mums iespējamo vakcīnu skaitu – ja tās būtu iepirkuši, pirmajā ceturksnī būtu vairāk, ko vakcinēt. Šobrīd Ministru kabinets lēmis par vairākām papildus iepērkamām vakcīnām uz otro un trešo ceturksni, bet problēma ir pirmā ceturkšņa vakcīnu neesamība. Par amatpersonu vakcināciju norāda, ka tā nebija slepena, prioritāro grupu sarakstā tika noteikti kritēriji, viens no kritērijiem bija amatpersonas, kas svarīgas valsts nacionālajai drošībai un valsts nepārtrauktības nodrošināšanai. Doma bija, ka katra iestāde – Valsts prezidenta kanceleja, Saeima, Ministru kabinets iesniedz savas amatpersonas, kas atbilst kritērijiem. Vakcinācijas birojs nevar konkrētas amatpersonas nosaukt. Diskusijās Ministru kabinetā bija lemts, ka šīs amatpersonas, kas svarīgas nacionālajai drošībai varētu būt Nacionālās drošības padomes locekļi, Ministru kabinets, īpaši ministri, kas dodas uz Eiropu, jo šobrīd Eiropā notiek daudzas klāties sēdes. Tas, ko tagad nolēma Ministru kabinets – ka būs daudz detalizētāk jāprecizē, kas ir šīs personas, vai ieņemamie amati, kurus vakcinēs. Par prezidentiem – tā bija, kā kampaņa, viņi atbilda arī vecuma riska grupai, ņemot viņu pienesumu, ka varētu veicināt sabiedrības ticību vakcīnai. Skaidro sabiedrības šaubas un veikto komunikāciju. Bija samiksētas divas lietas – gan akcija, kur iepriekšējie prezidenti aizgāja, kā vēstneši vakcinācijas procesam, gan amatpersonas, kas aizgāja zem kritērija nacionālās drošības un valsts nepārtrauktības nodrošināšana. Slepenības nebija, uzsver šī jautājuma sensitīvumu. Grūti Ministru kabinetam par sevi lemt. Nevaram arī lemt par Saeimu, Saeimai pašai jānosaka, kas ir amatpersonas, kurām pienāktos prioritāri vakcinēties.

*J.Ādamsons un E.Siliņa diskutē par amatpersonu vakcinēšanu.*

**J.Rancāns** norāda, ka vakcinēšanās bija visu mediju klātbūtnē, nekā slepena nebija.

**R.Bergmanis** jautā – rīkojumā iekļauts punkts par Iekšlietu ministrijas darbiniekiem saistībā ar fiziskajiem normatīviem, vai līdzīgas problēmas nav arī Aizsardzības ministrijā. Otrs jautājums Veselības ministrijai, vai plāns vakcinēšanai balstīts uz absolūtiem, faktiskiem skaitļiem vakcinējamo cilvēku skaitā vai arī, ievērojot to daļu, kas nevēlas vakcinēties. Jautā par situāciju ar vakcinēšanos sociālās aprūpes centros. Komentē amatpersonu vakcinēšanu.

**M.Baltmanis** komentē, ka Starpinstitūciju darbības koordinācijas grupā šis pārrunāts, iezīmē runāto, pieņem, ka visdrīzāk Aizsardzības ministrijai nav atsevišķu izaicinājumu attiecībā uz šo.

**R.Bergmanis** vaicā Veselības ministrijai par plāna veidošanu, arī no kurienes skaitļi tiek ņemti.

**J.Feldmane** atbild, ka šajā plānā iekļautas cilvēku grupas, kuriem tiks dota iespēja vakcinēties. Tie ir indikatīvi rādītāji, lai aptvertu, cik liela aptuveni ir šī sabiedrības grupa, kurai jānodrošina iespēja vakcinēties. Nav apzinājuši, cik no konkrētās grupas gribēs vai negribēs vakcinēties, šobrīd tas arī nav lietderīgi, nostāja strauji mainās. Iezīmē cilvēku lēmumu maiņas. Tas ir dinamisks rādītājs. Skaitļus deva nozares par kopējo cilvēku skaitu konkrētās grupās. Par kopējo iedzīvotāju skaitu, tas ir attiecināts uz iedzīvotājiem, kas ir vecumā virs sešpadsmit gadiem. Tie ir dati, kas pieejami Centrālās statistikas pārvaldē par konkrētu iedzīvotāju skaitu konkrētās vecuma grupās. Par otru jautājumu atbild, ka vairākkārt tika minēts, ja ir šāda situācija, ka nav pietiekami aktīva vakcinēšanās intensitāte sociālās aprūpes centros, tā ir savstarpēja sadarbība starp sociālās aprūpes centriem un vakcinācijas iestādēm, šī informācija ir jāiegūst ministrijai pastarpināti, lai iegūtu vienotu redzējumu, lai sadarbotos, šobrīd tiek plānota Labklājības ministrijas un Veselības ministrijas tikšanās par tālākajiem soļiem, lai situāciju uzlabotu.

**R.Bergmanis** norāda, ka no atbildes saprot, ka nav lietderīgi apzināt, kuri nevēlas vai vēlas. Tajā pašā laikā Vakcinācijas birojs norādīja, ka darbosies elastīgi. Komentē vakcinācijas procesu.

**J.Rancāns** norāda, ka uz komisijas nākamās nedēļas sēdi par Covid-19 tiks uzaicināts Vakcinācijas birojs.

**R.Bergmanis** norāda uz problemātiku vakcinācijas procesā.

**J.Rancāns** rezumē, ka komisijai jāpieņem lēmums par Ministru kabineta rīkojumiem, vaicā, vai deputātiem ir iebildumi.

**J.Ādamsonam** ir iebildumi, paskaidro to būtību.

**J.Rancāns** aicina atbalstīt komisijas sagatavoto Saeimas lēmuma projektu  [“Par Ministru kabineta 2021. gada 11. februāra rīkojumu Nr.82 un 2021. gada 16. februāra rīkojumu Nr.94, ar kuriem grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”](https://titania.saeima.lv/LIVS13/saeimalivs_lmp.nsf/0/20939D02B265CB9EC225867F00373104?OpenDocument).

Balsojums:

*J.Rancāns – par, A.Blumbergs – par, J.Ādamsons – atturas, R.Bergmanis – par, I.Klementjevs – atturas, A.Latkovskis – par, V.A.Tērauda – par, A.Zakatistovs – par.*

**LĒMUMS:**

* atbalstīt un virzīt izskatīšanā Saeimā lēmuma projektu [“Par Ministru kabineta 2021. gada 11. februāra rīkojumu Nr.82 un 2021. gada 16. februāra rīkojumu Nr.94, ar kuriem grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”](https://titania.saeima.lv/LIVS13/saeimalivs_lmp.nsf/0/20939D02B265CB9EC225867F00373104?OpenDocument).
* lūgt Saeimas Prezidiju sasaukt Saeimas ārkārtas sēdi un iekļaut tās darba kārtībā komisijas sagatavoto Saeimas lēmuma projektu.

**J.Rancāns** slēdz sēdi.

Komisijas priekšsēdētājs (paraksts\*) J.Rancāns

Komisijas priekšsēdētāja biedrs (paraksts\*) A.Blumbergs